Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 2 Pv 73/11/1104	Bratislava IV, 13.5.2014
EEČ : 2-11-58-2014

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov

Rozhodol: 	prokurátor Okresnej prokuratúry Bratislava IV
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Bratislava IV zo dňa 24.6.2011, spisová značka 2 Pv 73/11/1104, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Dňa 01.02.2011 v čase o 19.10 hod. v XXXXX XXXXX počas príchodu hliadky PMJ z pravého vrecka nohavíc vyhodil plastové vrecko s obsahom 427 mg kokaínu s prímesou fenacetínu, levamizolu, diltiazemu a následne hliadke PMJ dobrovoľne vydal alobalovú skladačku s obsahom 49 mg kokaínu s prímesou fenacetínu, levamizolu, diltiazemu, ktoré si zakúpil  presne nezistenom čase toho istého dňa na XXXXX od neznámej osoby, pričom kriminalisticko - expertíznym skúmaním bolo zistené, že plastové vrecko s tlakovým uzáverom obsahovalo 427 mg kokaínu s prímesou fenacetínu, levamizolu, diltiazemu s priemernou koncentráciou účinnej látky 31,5% hmotnostných o obsahom 135 mg absolútneho kokaínu vo forme bázy, čo zodpovedá minimálne piatim jednorázovým dávkam drogy a alobalová skladačka obsahovala 49 mg kokaínu s prímesou fenacetínu, levamizolu, diltiazemu s priemernou koncentráciou účinnej látky 27,9% hmotnostných s obsahom 14 mg absolútneho kokaínu, čo zodpovedá jednej jednorázovej dávke drogy, pričom kokaín je v zmysle zákona č. 139/1998 Z.z. o omamných látkach, psychotropných látkach a prípravkoch v znení neskorších predpisov zaradené do II. skupiny omamných látok.

Uznesením prokurátora Okresnej prokuratúry Bratislava IV zo dňa 24.6.2011, spisová značka 2 Pv 73/11/1104, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
26 mesiacov
Odôvodnenie:
Prokurátorka Okresnej prokuratúry Bratislava IV uznesením sp. zn. 2Pv 73/11 zo dňa 24.06.2011, právoplatným 12.07.2011 podľa § 216 ods. 1 Tr. por. podmienečne zastavila trestné stíhanie vedené proti obv. XXXXX pre skutok kvalifikovaný ako prečin nedovolenej výroby omamných a psychotronických látok, jedov alebo prekurzorov, ich držania a obchodovania s nimi podľa § 171 ods. 2 Trestného zákona, na tom skutkovom základe, ako je uvedené vo výrokovej časti tohto uznesenia. 
Podľa § 216 ods. 2 Trestného poriadku určila obvinenému XXXXX skúšobnú dobu podmienečného zastavenia trestného stíhania v trvaní 26 /dvadsaťšesť/ mesiacov. Skúšobná doba podmienečného zastavenia trestného stíhania začala plynúť právoplatnosťou rozhodnutia o podmienečnom zastavení trestného stíhania. 
Podľa §216 ods. 4 Trestného poriadku uložila obvinenému XXXXX primerané obmedzenie spočívajúce v tom, aby sa počas plynutia skúšobnej doby zdržal užívania omamných látok.
Obvinenému skúšobná doba podmienečného zastavenia trestného stíhania v trvaní 26 mesiacov plynula od 11.07.2011 do 11.09.2013.
Po uplynutí skúšobnej doby boli zabezpečené správy na obvineného a aktuálny odpis z registra trestov. 
Z odpisu z registra trestov vyplýva, že obvinený nemá žiadny iný záznam, okrem vyššie citovaného uznesenia o podmienečnom zastavení trestného stíhania. Z lustrácie GPSR vyplýva, že proti obvinenému doposiaľ nebolo vedené iné trestné stíhanie, okrem predmetnej trestnej veci. Lustrácia v systéme AVÍZO bola taktiež negatívna, čo potvrdilo, že voči obvinenému nie je vedené iné trestné stíhanie. Z hodnotenia poskytnutého na obvineného Obvodným oddelením PZ Dúbravka nevyplývajú žiadne negatívne skutočnosti a taktiež nebolo zistené, že by obvinený nedodržal primerané obmedzenie spočívajúce v tom, aby sa počas skúšobnej doby podmienečného zastavenia trestného stíhania zdržal užívania omamných látok. 
Zo správy Obvodného úradu Bratislava, Odboru všeobecnej vnútornej správy vyplýva, že obvinený sa v dňoch 17.07.2011 a 26.09.2011 dopustil priestupku proti verejnému poriadku podľa § 47 ods. 1 písm. b) Zák.č. 372/1990 Zb., ktoré spáchal rušením nočného kľudu, za čo bol postihnutý mestskou políciou napomenutím v oboch prípadoch.
Z vyššie uvedeného vyplýva, že obvinený počas plynutia skúšobnej doby viedol riadny život a dodržal primerané obmedzenie s výnimkou spáchania vyššie uvedených dvoch priestupkov. V tejto súvislosti je však nutné zohľadniť ich nižšiu závažnosť, ktorá je zrejmá aj z toho, že oba priestupky boli vyriešené len napomenutím obvineného. Tiež je potrebné zohľadniť tú skutočnosť, že obvinený mal dlhšiu skúšobnú dobu, prevyšujúcu dva roky a predmetné priestupky spáchal hneď na začiatku plynutia skúšobnej doby. Možno preto dôvodne konštatovať, že skúšobná doba pôsobila na obvineného dostatočne výchovne, keďže sa následne už žiadnych deliktov nedopustil. 
Súhrn vyššie uvedených skutočností a komplexné vyhodnotenie správania sa obvineného v skúšobnej dobe odôvodňujú záver, že obvinený viedol riadny život a vyhovel uloženým obmedzeniam.	

	Podľa § 217 ods.4 Tr. por. právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 ods. 1 písm. e).

	S poukazom na vyššie uvedené som rozhodol tak, ako je uvedené vo výrokovej časti tohto uznesenia

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Remig Kubička
prokurátor